На основу члана 123. тачка 3. Устава Републике Србије, члана 59. став 5. Закона о коришћењу обновљивих извора енергије („Службени гласник РС”, број 40/21) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

﻿

УРЕДБУ

О ИЗМЕНАМА И ДОПУНАМА УРЕДБЕ O КРИТЕРИЈУМИМА, УСЛОВИМА И НАЧИНУ ОБРАЧУНА ПОТРАЖИВАЊА И ОБАВЕЗА ИЗМЕЂУ КУПЦА – ПРОИЗВОЂАЧА И СНАБДЕВАЧА

Члан 1.

У Уредби o критеријумима, условима и начину обрачуна потраживања и обавеза између купца - произвођача и снабдевача („Службени гласник РС”, број 83/21), у члану 2. став 1. у тачки 18) реч: „прилагођење” замењује се речју: „прилагођавање”.

Члан 2.

После члана 6. додаје се назив члана и члан 6а, који гласе:

„Услови које треба да испуни купац-произвођач који не испоручује електричну енергију у преносни, дистрибутивни, односно затворени дистрибутивни систем

Члан 6а

Купац - произвођач који електричну енергију производи искључиво за сопствену потрошњу, односно који произведену електричну енергију складишти искључиво за сопствене потребе без испоруке електричне енергије у преносни, дистрибутивни, односно затворени дистрибутивни систем, дужан је да снабдевачу поднесе захтев за закључење уговора о потпуном снабдевању или захтев за закључење уговора о снабдевању са унапред одређеним количинама електричне енергије за сваки обрачунски период током периода снабдевања.

Захтев из става 1. овог члана подноси се због промене статуса, а у циљу уписа у регистар из члана 10. став 1. ове уредбе.

Уколико купац - произвођач из става 1. овог члана, грешком испоручи електричну енергију у преносни, дистрибутивни, односно затворени дистрибутивни систем, одговоран је за евентуално причињену штету систему на који је прикључен, а надлежни оператор система има право на накнаду штете.

Оператор преносног, дистрибутивног, односно затвореног дистрибутивног система, у циљу праћења рада купца - произвођача из става 1. овог члана, својим правилима о раду система прописује потребну опрему за контролу рада, производње и информација о раду сопственог објекта купца - произвођача који производи електричну енергију.

Члан 6. ове уредбе не примењује се на купца-произвођача из става 1. овог члана.”.

Члан 3.

У члану 7. став 4. мења се и гласи:

„Копију закљученог уговора о потпуном снабдевању са нето мерењем односно нето обрачуном са крајњим купцем или копију закљученог уговора о снабдевању из члана 6а став 1. ове уредбе, без комерцијалних података, односно потврду снабдевача о закљученом уговору о потпуном снабдевању са нето мерењем или нето обрачуном или закљученом уговору о снабдевању из члана 6а став 1. ове уредбе, снабдевач доставља оператору система на чију је мрежу крајњи купац прикључен, електронским путем, одмах по закључењу уговора, без одлагања.”

Члан 4.

У члану 29. став 1. у тачки 2) тачка на крају брише се и додаје се реч: „или”.

После тачке 2) додаје се тачка 3), која гласи:

„3) из било ког разлога код купца - произвођача престане потреба да користи произведену електричну енергију за сопствену потрошњу, а задржава производњу електричне енергије.”

После става 2. додаје се став 3, који гласи:

„У случају из става 1. тачка 3) овог члана, купац - произвођач је дужан да поднесе захтев за прикључење производног објекта на преносни, дистрибутивни односно затворени дистрибутивни систем и поступа у складу са законом којим се уређује област енергетике.”.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-5173/2022

У Београду, 30. јуна 2022. године

В Л А Д А

ПРЕДСЕДНИК

Ана Брнабић, с.р.